b"\n_START_ARTICLE_\nQuinn Hughes\n_START_SECTION_\nPelityyli\n_START_PARAGRAPH_\nElite Prospects -sivuston Curtis Joen mukaan Hughes on eritt\xc3\xa4in lahjakas puolustaja, joka erottuu luistelullaan ja fiksuilla ratkaisuillaan. H\xc3\xa4n pit\xc3\xa4\xc3\xa4 kiekkoa hyvin laskelmoivasti ja on my\xc3\xb6s hyvin perehtynyt viem\xc3\xa4\xc3\xa4n kiekottomana tilaa ja aikaa vastustajilta. Joen mukaan Hughes erottuu my\xc3\xb6s muista puolustajista luovuudellaan ja visiollaan. H\xc3\xa4n on aktiivinen molempiin suuntiin ja Joen mukaan kaiken kaikkiaan kokonaisvaltainen puolustaja, joka osaa avata peli\xc3\xa4 hyvin._NEWLINE_My\xc3\xb6s NHL:n suomenkielisen sivuston pelaajaesittelyn mukaan Hughes h\xc3\xa4ik\xc3\xa4isee ennen kaikkea luistelullaan. Hughesia Yhdysvaltain alle 20-vuotiaiden maajoukkueessa valmentanut Bob Motzko on luonnehtinut h\xc3\xa4nt\xc3\xa4 seuraavasti:_NEWLINE__NEWLINE_\xc2\xbbQuinn on s\xc3\xa4hk\xc3\xb6inen pelaaja, jonka luistelutaito on ihailtavaa. H\xc3\xa4n p\xc3\xa4\xc3\xa4see kiekon kanssa parilla potkulla vastustajista irti ja l\xc3\xa4pi hankalista v\xc3\xa4leist\xc3\xa4. Lis\xc3\xa4ksi h\xc3\xa4nen pelinlukutaitonsa on todella korkealla tasolla, mik\xc3\xa4 taas n\xc3\xa4kyy tehopistein\xc3\xa4. Quinn on t\xc3\xa4ll\xc3\xa4 hetkell\xc3\xa4 oikealla tiell\xc3\xa4, eik\xc3\xa4 h\xc3\xa4nen kokonsa ole miss\xc3\xa4\xc3\xa4n nimess\xc3\xa4 huolenaihe.\xc2\xbb\n_START_SECTION_\nSeuraura\n_START_PARAGRAPH_\nHughes syntyi Yhdysvaltain Floridan Orlandossa, mutta vietti suurimman osan lapsuudestaan Kanadan Ontarion Torontossa, jonne h\xc3\xa4n muutti perheineen Hughesin is\xc3\xa4n Jimin siirrytty\xc3\xa4 valmentajaksi NHL-joukkue Toronto Maple Leafsin organisaatioon. Hughes vietti siell\xc3\xa4 my\xc3\xb6s suurimman osan juniorivuosistaan. H\xc3\xa4n pelasi 13-vuotiaaksi asti hy\xc3\xb6kk\xc3\xa4\xc3\xa4j\xc3\xa4n pelipaikalla, jonka j\xc3\xa4lkeen Hughes siirtyi puolustajaksi. H\xc3\xa4n pelasi kauden 2014\xe2\x80\x932015 p\xc3\xa4\xc3\xa4osin Toronto Marlborosin AAA-junioreissa, joiden varakapteenina Hughes toimi. H\xc3\xa4n voitti sek\xc3\xa4 GTMMHL Scotiabankin mestaruuden ett\xc3\xa4 OHL Cupin. Hughes pelasi kauden aikana my\xc3\xb6s yhden ottelun OJHL-junioriliigan St. Michael's Buzzersissa._NEWLINE_Sarnia Sting varasi Hughesin 49. pelaajana OHL:n varaustilaisuudessa 2015, mutta h\xc3\xa4n ei kuitenkaan siirtynyt CHL:\xc3\xa4\xc3\xa4n, jotta Hughes voisi jatkossa pelata Yhdysvaltain yliopistosarjoissa. H\xc3\xa4n pelasi kaksi seuraavaa kautta Yhdysvaltain maajoukkueen kehitysohjelman mukana pelaten mm. USHL-junioriliigaa, jonka toiseen t\xc3\xa4hdist\xc3\xb6kent\xc3\xa4lliseen Hughes valittiin kauden 2016\xe2\x80\x932017 p\xc3\xa4\xc3\xa4tteeksi._NEWLINE_Kaudeksi 2017\xe2\x80\x932018 Hughes siirtyi Michiganin yliopistojoukkueeseen. H\xc3\xa4n oli joukkueen tehokkain puolustaja, toiseksi paras sy\xc3\xb6tt\xc3\xa4j\xc3\xa4 ja kolmanneksi paras pistemies tehoilla 5+24=29. Hughesista tuli Michiganin yliopistojoukkueen historian eniten sy\xc3\xb6tt\xc3\xb6pisteit\xc3\xa4 tehnyt freshman -puolustaja. H\xc3\xa4net valittiin kauden p\xc3\xa4\xc3\xa4tteeksi B1G:n toiseen t\xc3\xa4hdist\xc3\xb6kent\xc3\xa4lliseen ja tulokkaiden t\xc3\xa4hdist\xc3\xb6kent\xc3\xa4lliseen. Hughes pelasi kauden aikana my\xc3\xb6s CCM/USA Hockey All-American Prospects Gamessa._NEWLINE_Vancouver Canucks varasi Hughesin ensimm\xc3\xa4isell\xc3\xa4 kierroksella koko NHL:n varaustilaisuuden seitsem\xc3\xa4nten\xc3\xa4 pelaajana kes\xc3\xa4ll\xc3\xa4 2018. H\xc3\xa4n oli varaustilaisuuden pienimm\xc3\xa4ll\xc3\xa4 numerolla varattu pohjoisamerikkalaispuolustaja. Kaudella 2018\xe2\x80\x932019 Hughes voitti pelipaikastaan huolimatta Michiganin sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 5+28=33._NEWLINE_Maaliskuussa 2019 Hughes teki kolmivuotisen tulokassopimuksen Vancouver Canucksin kanssa.\n_START_SECTION_\nMuuta\n_START_PARAGRAPH_\nHughesin pikkuveljet Jack ja Luke pelaavat my\xc3\xb6s j\xc3\xa4\xc3\xa4kiekkoa. Heist\xc3\xa4 Jack pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 Yhdysvaltain maajoukkueen kehitysohjelman mukana ja h\xc3\xa4nt\xc3\xa4 on pidetty jopa suosikkina kes\xc3\xa4n 2019 NHL:n varaustilaisuuden ykk\xc3\xb6svaraukseksi. Luke pelaa puolestaan puolustajana Little Ceasarsin AAA-tason juniorijoukkueessa. Veljesten is\xc3\xa4 Jim Hughes pelasi omalla urallaan kaksi ottelua ammattilaisena, mutta h\xc3\xa4n on luonut uran valmentajana mm. apuvalmentajana NHL-tasolla sek\xc3\xa4 p\xc3\xa4\xc3\xa4valmentajana KHL:ss\xc3\xa4 ja AHL:ss\xc3\xa4. Nyky\xc3\xa4\xc3\xa4n Jim ty\xc3\xb6skentelee NHL-joukkue Toronto Maple Leafsin organisaatiossa pelaajatuotantopuolella. Quinnin \xc3\xa4iti Ellen Weinberg-Hughes oli aikanaan menestynyt yliopistourheilija niin lacrossessa, j\xc3\xa4\xc3\xa4kiekossa kuin jalkapallossakin. H\xc3\xa4n oli voittamassa j\xc3\xa4\xc3\xa4kiekossa naisten MM-hopeaa vuonna 1992. My\xc3\xb6s Quinn Hughesin set\xc3\xa4 Marty sek\xc3\xa4 serkku Teddy Doherty ovat pelanneet j\xc3\xa4\xc3\xa4kiekkoa."